Ego Bilo dictus archipresbiter de Vergeio notum facio omnibus presentibus et futuris quod Odo Viridis miles de Vergeio in me presentia recognovit se longuo tempore iam transacto dedisse in perpetuam elemosinam Cisterciensi ecclesie medietatem pasturarum de Puisol et quartam partem aliam ab illa medietate quam Cistercienses tenebant sibi ab eodem Odone pro sex libris nomine pignoris obligatam concessit similiter eisdem in elemosinam perpetuo possidendam de quarta autem parte pasturarum de Anceio. Idem Odo coram me similiter recognovit quod et ipsam dederat in perpetuam elemosinam Cisterciensibus memoratis. Hec omnia concesserunt et laudaverunt in mea presentia eiusdem Odonis filii Pontius et Guillermus quod ut maiorem obtineat firmitatem sigilli mei munimine confirmavi.